CELEX: 32018R0122
Language: lt
Date: 2017-10-20 00:00:00
Title: 2017 m. spalio 20 d. Komisijos deleguotasis reglamentas (ES) 2018/122, kuriuo iš dalies keičiami Europos Parlamento ir Tarybos reglamento (ES) Nr. 1007/2011 dėl tekstilės pluoštų pavadinimų ir susijusio tekstilės gaminių pluoštų sudėties ženklinimo ir žymėjimo I, II, VI, VIII ir IX priedai (Tekstas svarbus EEE. )

26.1.2018   
            
            
               LT
            
            
               Europos Sąjungos oficialusis leidinys
            
            
               L 22/3
            
         KOMISIJOS DELEGUOTASIS REGLAMENTAS (ES) 2018/122
   2017 m. spalio 20 d.
   kuriuo iš dalies keičiami Europos Parlamento ir Tarybos reglamento (ES) Nr. 1007/2011 dėl tekstilės pluoštų pavadinimų ir susijusio tekstilės gaminių pluoštų sudėties ženklinimo ir žymėjimo I, II, VI, VIII ir IX priedai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. rugsėjo 27 d. Europos Parlamento ir Tarybos reglamentą (ES) Nr. 1007/2011 dėl tekstilės pluoštų pavadinimų ir susijusio tekstilės gaminių pluoštų sudėties ženklinimo ir žymėjimo, kuriuo panaikinamos Tarybos direktyva 73/44/EEB ir Europos Parlamento ir Tarybos direktyvos 96/73/EB bei 2008/121/EB (1), ypač į jo 21 straipsnį,
   kadangi:
   
               (1)
            
            
               Reglamentu (ES) Nr. 1007/2011 reikalaujama, kad etiketėje būtų nurodyta tekstilės gaminių pluoštų sudėtis, ir atliekant analizę tikrinama, ar gaminių sudėtis atitinka etiketėje nurodytą informaciją;
            
         
               (2)
            
            
               pagal Reglamento (ES) Nr. 1007/2011 6 straipsnį gamintojas pateikė Komisijai prašymą įtraukti poliakrilatą į to reglamento I priede pateiktą sąrašą kaip naują tekstilės pluošto pavadinimą. Su prašymu pateikti techniniai dokumentai, kurie atitiko visus būtiniausius to reglamento II priede nustatytus reikalavimus;
            
         
               (3)
            
            
               Komisija, įvertinusi prašymą dėl naujo tekstilės pluošto pavadinimo, surengusi viešas konsultacijas interneto svetainėje „Europa“ ir pasikonsultavusi su valstybių narių ekspertais bei suinteresuotosiomis šalimis, padarė išvadą, kad naujas tekstilės pluošto pavadinimas „poliakrilatas“ turėtų būti įtrauktas į Reglamento (ES) Nr. 1007/2011 I priede pateiktą tekstilės pluoštų pavadinimų sąrašą;
            
         
               (4)
            
            
               atsižvelgiant į technikos pažangą, Reglamento (ES) Nr. 1007/2011 II priedas turėtų būti iš dalies pakeistas, visų pirma kiek tai susiję su siūlomu naujo tekstilės pluošto pavadinimo apibūdinimu ir siūlomais nustatymo ir kiekybinio vertinimo metodais;
            
         
               (5)
            
            
               Reglamente (ES) Nr. 1007/2011 nustatytas sąrašas tekstilės gaminių, kuriuos pakanka ženklinti tik bendrąja etikete. Į tą sąrašą įtraukti siuvimo, adymo ir siuvinėjimo siūlai, kurie pateikiami mažmeninei prekybai mažais kiekiais ir kurių gryna masė neviršija 1 g. Tačiau dėl technikos pažangos šis tekstilės gaminys mažmeninei prekybai tokiais kiekiais, kai gryna masė neviršija 1 g, jau nebeteikiamas. Todėl to reglamento VI priede pateiktas tik bendrąja etikete ženklinamų tekstilės gaminių sąrašas turėtų būti atnaujintas;
            
         
               (6)
            
            
               siekiant, kad būtų galima taikyti vienodus tekstilės pluoštų mišinių kiekybinės analizės metodus, Reglamento (ES) Nr. 1007/2011 VIII priede nustatyti bandymų metodai turėtų būti iš dalies pakeisti, įtraukiant poliakrilato pluoštą. Be to, į to reglamento VIII priedą turėtų būti įtrauktas naujas poliesterio ir kai kurių kitų pluoštų mišinių kiekybinės analizės bandymų metodas;
            
         
               (7)
            
            
               Reglamente (ES) Nr. 1007/2011 taip pat nustatyti sutartiniai dydžiai, naudojami apskaičiuojant tekstilės gaminio sudėtyje esančių pluoštų masę. Taigi į to reglamento IX priede pateiktą sąrašą turėtų būti įtraukta poliakrilatui skirtas sutartinis dydis;
            
         
               (8)
            
            
               todėl Reglamentas (ES) Nr. 1007/2011 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 1007/2011 I, II, VI, VIII ir IX priedai iš dalies keičiami pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 20 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 272, 2011 10 18, p. 1.
   
   
      PRIEDAS
      Reglamento (ES) Nr. 1007/2011 I, II, VI, VIII ir IX priedai iš dalies keičiami taip:
      
                  1)
               
               
                  I priedas papildomas šia 50 eilute:
                  
                              „50
                           
                           
                              poliakrilatas
                           
                           
                              pluoštas, kurį sudaro skersiniais ryšiais susijungusios makromolekulės, kuriose daugiau kaip 35 % (masės) sudaro akrilato grupės (rūgštis, lengvųjų metalų druskos arba esteriai), iki 10 % (masės) sudaro akrilnitrilo grupių grandinės ir iki 15 % (masės) sudaro skersinio ryšio azotas“;
                           
                        
            
                  2)
               
               
                  II priede šie punktai iš dalies keičiami taip:
                  
                              a)
                           
                           
                              2 ir 3 punktai pakeičiami taip:
                              
                                          „2)
                                       
                                       
                                          siūlomas tekstilės pluošto apibūdinimas:
                                          siūlomame apibūdinime aprašoma pluošto sudėtis. Naujo tekstilės pluošto apibūdinime minimas savybes, pvz., elastiškumą, turi būti įmanoma patikrinti standartiniais bandymų metodais, kurie turi būti pateikti techniniuose dokumentuose kartu su eksperimentiniais analizių rezultatais;
                                       
                                    
                                          3)
                                       
                                       
                                          tekstilės pluošto nustatymas: cheminė formulė, skirtumai, palyginti su esamais tekstilės pluoštais, FTIR spektras ir, jei reikia, išsamūs duomenys, pvz., lydymosi temperatūra, tankis, lūžio rodiklis ir degumas;“;
                                       
                                    
                        
                              b)
                           
                           
                              5 punktas pakeičiamas taip:
                              
                                          „5)
                                       
                                       
                                          siūlomi nustatymo ir kiekybinio vertinimo metodai, įskaitant eksperimentinius duomenis:
                                          pareiškėjas įvertina galimybę taikyti šio reglamento VIII priede išvardytus metodus arba į tą priedą įtrauktinus darniuosius standartus, kad išanalizuotų labiausiai tikėtinus komercinius naujo tekstilės pluošto ir kitų tekstilės pluoštų mišinius, ir siūlo bent vieną iš tų metodų. Taikant tokius metodus ar darniuosius standartus, pagal kuriuos tekstilės pluoštas gali būti laikomas netirpiu komponentu, pareiškėjas nurodo naujo tekstilės pluošto „d“ koeficientus, kurie atitinka skaičiavimams taikomus masės korekcijos koeficientus (siekiant atsižvelgti į masės sumažėjimą, kuris, kaip žinoma, įvyksta atliekant analizę).
                                          Jei šiame reglamente išvardyti metodai netinka, pareiškėjas nurodo atitinkamas priežastis ir pasiūlo vieną ar kelis naujus metodus. Siūlant naują metodą arba metodus apibūdinama taikymo sritis (įskaitant pluoštų mišinius), esmė (visų pirma cheminis procesas ir etapai), prietaisai ir reagentas ar reagentai, bandymo atlikimo tvarka, rezultatų apskaičiavimas ir išraiška (įskaitant „d“ koeficientų vertę), taip pat tikslumas (rezultatų patikimumo ribos).
                                          Prašyme pateikiami visi eksperimentiniai duomenys, visų pirma susiję su pluošto savybėmis, siūlomi nustatymo ir kiekybinio vertinimo metodai. Dokumentuose pateikiami duomenys apie metodų tikslumą, patikimumą ir pakartojamumą;“;
                                       
                                    
                        
                              c)
                           
                           
                              7 punktas pakeičiamas taip:
                              
                                          „7)
                                       
                                       
                                          papildoma informacija apie gamybos procesą ir reikšmę vartotojams, kuria grindžiamas prašymas:
                                          techninių dokumentų rinkinyje pateikiama bent informacija apie gamintojų skaičių, gamybos įrenginių vietą ir numatomą naujo pluošto arba iš jo pagamintų gaminių prieinamumą rinkoje;“;
                                       
                                    
                        
                              d)
                           
                           
                              pridedamas šis 8 punktas:
                              
                                          „8)
                                       
                                       
                                          bandinių pateikimas:
                                          gamintojas arba gamintojo vardu veikiantis asmuo pateikia naujo gryno tekstilės pluošto ir atitinkamų tekstilės pluoštų mišinių reprezentatyvius bandinius, kad būtų galima patikrinti siūlomų nustatymo ir kiekybinio vertinimo metodų tikslumą, patikimumą ir pakartojamumą. Komisija gali paprašyti gamintojo arba gamintojo vardu veikiančio asmens pateikti papildomų atitinkamų pluoštų mišinių bandinių.“;
                                       
                                    
                        
            
                  3)
               
               
                  VI priedo 18 punktas pakeičiamas taip:
                  
                              „18.
                           
                           
                              siuvimo, adymo ir siuvinėjimo siūlai, pateikiami mažmeninei prekybai“;
                           
                        
            
                  4)
               
               
                  VIII priedo 2 skyrius iš dalies keičiamas taip:
                  
                              a)
                           
                           
                              į IV punkto suvestinę lentelę įtraukiama tokia metodo Nr. 17 eilutė:
                              
                                          „17.
                                       
                                       
                                          Poliesteris
                                       
                                       
                                          Tam tikri kiti pluoštai
                                       
                                       
                                          Trichloracto rūgštis ir chloroformas“;
                                       
                                    
                        
                              b)
                           
                           
                              metodas Nr. 1 iš dalies keičiamas taip:
                              
                                          i)
                                       
                                       
                                          1 punkto 2 dalis pakeičiama taip:
                                          
                                                      „2.
                                                   
                                                   
                                                      vilna (1), gyvūnų plaukais arba ašutais (2 ir 3), šilku (4), medvilne (5), linu (7), tikrosiomis kanapėmis (8), džiutu (9), abaka (10), alfa (11), koiru (12), spartina (13), rame (14), sizaliu (15), vario amoniakiniu pluoštu (21), modaliniu pluoštu (22), baltyminiu pluoštu (23), viskoze (25), akriliniu pluoštu (26), poliamidiniu pluoštu arba nailonu (30), poliesteriu (35), polipropileniniu pluoštu (37), elastomultiesteriu (45), elastolefinu (46), melaminu (47), dviejų komponentų polipropileno ir poliamido pluoštu (49) ir poliakrilatu (50).
                                                      Šis metodas jokiu būdu netaikomas acetatiniams pluoštams, kurių paviršius buvo deacetilintas.“;
                                                   
                                                
                                    
                                          ii)
                                       
                                       
                                          5 punktas pakeičiamas taip:
                                          „5.   REZULTATŲ APSKAIČIAVIMAS IR IŠRAIŠKA
                                          Rezultatai apskaičiuojami kaip aprašyta bendruosiuose nurodymuose. „d“ vertė yra 1,00, išskyrus melaminą ir poliakrilatą, kurių „d“ vertė yra 1,01.“;
                                       
                                    
                        
                              c)
                           
                           
                              metodo Nr. 5 1 punkto 2 dalis pakeičiama taip:
                              
                                          „2.
                                       
                                       
                                          triacetatiniu pluoštu (24), polipropileniniu pluoštu (37), elastolefinu (46), melaminu (47), dviejų komponentų polipropileno ir poliamido pluoštu (49) ir poliakrilatu (50).“;
                                       
                                    
                        
                              d)
                           
                           
                              metodo Nr. 6 1 punkto 2 dalis pakeičiama taip:
                              
                                          „2.
                                       
                                       
                                          vilna (1), gyvūnų plaukais arba ašutais (2 ir 3), šilku (4), medvilne (5), vario amoniakiniu pluoštu (21), modaliniu pluoštu (22), viskoze (25), akriliniu pluoštu (26), poliamidiniu pluoštu arba nailonu (30), poliesteriu (35), polipropileniniu pluoštu (37), stiklo pluoštu (44), elastomultiesteriu (45), elastolefinu (46), melaminu (47), dviejų komponentų polipropileno ir poliamido pluoštu (49) ir poliakrilatu (50).
                                          Pastaba.
                                          Triacetatiniai pluoštai, kurie apdailos metu buvo iš dalies hidrolizuoti, nebėra visiškai tirpūs reagente. Tokiais atvejais šis metodas netaikomas.“;
                                       
                                    
                        
                              e)
                           
                           
                              metodas Nr. 8 iš dalies keičiamas taip:
                              
                                          i)
                                       
                                       
                                          1 punkto 2 dalis pakeičiama taip:
                                          
                                                      „2.
                                                   
                                                   
                                                      vilna (1), gyvūnų plaukais arba ašutais (2 ir 3), šilku (4), medvilne (5), vario amoniakiniu pluoštu (21), modaliniu pluoštu (22), viskoze (25), poliamidiniu pluoštu arba nailonu (30), poliesteriu (35), polipropileniniu pluoštu (37), elastomultiesteriu (45), elastolefinu (46), melaminu (47), dviejų komponentų polipropileno ir poliamido pluoštu (49) ir poliakrilatu (50).
                                                      Jis vienodai taikomas akriliniams pluoštams ir tam tikriems modakriliniams pluoštams, apdorotiems metalokompleksiniais dažais, tačiau netaikomas pluoštams, po dažymo chrominiais dažais apdorotiems metalo druskomis.“;
                                                   
                                                
                                    
                                          ii)
                                       
                                       
                                          5 punktas pakeičiamas taip:
                                          „5.   REZULTATŲ APSKAIČIAVIMAS IR IŠRAIŠKA
                                          Rezultatai apskaičiuojami kaip aprašyta bendruosiuose nurodymuose. „d“ vertė yra 1,00, išskyrus vilną, medvilnę, vario amoniakinį pluoštą, modalinį pluoštą, poliesterį, elastomultiesterį, melaminą ir poliakrilatą, kurių „d“ vertė yra 1,01.“;
                                       
                                    
                        
                              f)
                           
                           
                              metodas Nr. 9 iš dalies keičiamas taip:
                              
                                          i)
                                       
                                       
                                          1 punkto 2 dalis pakeičiama taip:
                                          
                                                      „2.
                                                   
                                                   
                                                      vilna (1), gyvūnų plaukais arba ašutais (2 ir 3), šilku (4), medvilne (5), vario amoniakiniu pluoštu (21), modaliniu pluoštu (22), viskoze (25), akriliniu pluoštu (26), poliamidiniu pluoštu arba nailonu (30), poliesteriu (35), polipropileniniu pluoštu (37), stiklo pluoštu (44), elastomultiesteriu (45), melaminu (47), dviejų komponentų polipropileno ir poliamido pluoštu (49) ir poliakrilatu (50).
                                                      Kai vilnos ar šilko kiekis mišinyje viršija 25 %, taikomas 2 metodas.
                                                      Kai poliamidinio pluošto arba nailono kiekis mišinyje viršija 25 %, taikomas 4 metodas.“;
                                                   
                                                
                                    
                                          ii)
                                       
                                       
                                          5 punktas pakeičiamas taip:
                                          „5.   REZULTATŲ APSKAIČIAVIMAS IR IŠRAIŠKA
                                          Rezultatai apskaičiuojami kaip aprašyta bendruosiuose nurodymuose. „d“ vertė yra 1,00, išskyrus melaminą ir poliakrilatą, kurių „d“ vertė yra 1,01.“;
                                       
                                    
                        
                              g)
                           
                           
                              metodas Nr. 13 iš dalies keičiamas taip:
                              
                                          i)
                                       
                                       
                                          1 punkto 2 dalis pakeičiama taip:
                                          
                                                      „2.
                                                   
                                                   
                                                      vilna (1), gyvūnų plaukais arba ašutais (2 ir 3), šilku (4), medvilne (5), acetatiniu pluoštu (19), vario amoniakiniu pluoštu (21), modaliniu pluoštu (22), triacetatiniu pluoštu (24), viskoze (25), akriliniu pluoštu (26), poliamidiniu pluoštu arba nailonu (30), poliesteriu (35), stiklo pluoštu (44), elastomultiesteriu (45), melaminu (47) ir poliakrilatu (50).“;
                                                   
                                                
                                    
                                          ii)
                                       
                                       
                                          5 punktas pakeičiamas taip:
                                          „5.   REZULTATŲ APSKAIČIAVIMAS IR IŠRAIŠKA
                                          Rezultatai apskaičiuojami kaip aprašyta bendruosiuose nurodymuose. „d“ vertė yra 1,00, išskyrus melaminą ir poliakrilatą, kurių „d“ vertė yra 1,01.“;
                                       
                                    
                        
                              h)
                           
                           
                              metodas Nr. 15 iš dalies keičiamas taip:
                              
                                          i)
                                       
                                       
                                          1 punkto 2 dalis pakeičiama taip:
                                          
                                                      „2.
                                                   
                                                   
                                                      vilna (1), gyvūnų plaukais arba ašutais (2 ir 3), šilku (4), medvilne (5), vario amoniakiniu pluoštu (21), modaliniu pluoštu (22), viskoze (25), akriliniu pluoštu (26), poliamidiniu pluoštu arba nailonu (30), stiklo pluoštu (44), melaminu (47) ir poliakrilatu (50).
                                                      Jeigu mišinyje yra modakrilinio pluošto ar elastano, pirmiausia atliekant parengiamąjį bandymą nustatoma, ar pluoštas yra visiškai tirpus reagente.
                                                      Mišinius, kurių sudėtyje yra chloringųjų pluoštų, taip pat galima analizuoti taikant metodą Nr. 9 arba Nr. 14.“;
                                                   
                                                
                                    
                                          ii)
                                       
                                       
                                          5 punktas pakeičiamas taip:
                                          „5.   REZULTATŲ APSKAIČIAVIMAS IR IŠRAIŠKA
                                          Rezultatai apskaičiuojami kaip aprašyta bendruosiuose nurodymuose. „d“ vertė yra 1,00, išskyrus poliakrilatą, kurio „d“ vertė yra 1,02, šilką ir melaminą, kurių „d“ vertė yra 1,01, ir akrilinį pluoštą, kurio „d“ vertė yra 0,98.“;
                                       
                                    
                        
                              i)
                           
                           
                              pridedamas šis metodas:
                              „METODAS Nr. 17
                              Poliesteris ir tam tikri kiti pluoštai
                              (Metodas, naudojant trichloracto rūgštį ir chloroformą)
                              1.   TAIKYMO SRITIS
                              Šis metodas taikomas dviejų komponentų pluoštų mišiniams, iš jų pašalinus nepluoštinę medžiagą, sudarytiems iš:
                              
                                          1)
                                       
                                       
                                          poliesterio (35)
                                          su:
                                       
                                    
                                          2)
                                       
                                       
                                          poliakrilatu (50).
                                       
                                    2.   BENDROJI INFORMACIJA
                              Metodo esmė, prietaisai ir reagentas, bandymo atlikimo tvarka, rezultatų apskaičiavimas ir išraiška, taikomi dviejų komponentų pluoštų mišiniams, sudarytiems iš poliesterio su poliakrilatu, aprašyti standarte EN ISO 1833–25:2013. „d“ vertė yra 1,01.“;
                           
                        
            
                  5)
               
               
                  į IX priedą įtraukiamas šis 50-as įrašas:
                  
                              „50.
                           
                           
                              Poliakrilatas
                           
                           
                              30,00“.